

**VÝZVA NA PREDKLADANIE ŽIADOSTÍ O poskytnutie pomoci FORMOU PODNIKATEĽSKÉHO VOUCHERA**

**NA FIREMNÝ AUDIT**

Slovak Business Agency ako Vykonávateľ (ďalej len „**Vykonávateľ**“) *Schémy minimálnej pomoci na horizontálnu podporu malého a stredného podnikania v SR* *z prostriedkov Programu Slovensko 2021 - 2027* *(DM – 19/2024)* zverejnenej v Obchodnom vestníku 81/2024 dňa
25. 04. 2024 v úplnom znení (ďalej len „**Schéma**“), vyhlasuje v mene Ministerstva hospodárstva Slovenskej republiky ako poskytovateľa pomoci *Výzvu na predkladanie žiadostí o poskytnutie pomoci formou podnikateľského vouchera na firemný audit* (ďalej len „**Výzva**“) v rámci implementácie národného projektu *Horizontálna podpora malého a stredného podnikania*, ITMS kód projektu 401101A322 (ďalej len „**Projekt**“).

Výzva sa vyhlasuje v rámci špecifického cieľa RSO 1.3 Posilnenie udržateľného rastu a konkurencieschopnosti MSP a tvorby pracovných miest v MSP, a to aj produktívnymi investíciami, z prostriedkov Programu Slovensko 2021 – 2027 v súlade s komponentom 1 Schémy[[1]](#footnote-2) – Podnikateľský voucher.

Do Výzvyje možné zapojiť sa podaním *Žiadosti o poskytnutie pomoci formou podnikateľského vouchera na firemný audit* vrátane jej príloh (ďalej len „**Žiadosť**“), a to podľa podmienok uvedených v tejto Výzve.

1. **ZÁKLADNÉ INFORMÁCIE**

Chcete si upratať v podnikaní? Podnikateľom ponúkame pomoc formou podnikateľského vouchera na firemný audit, ktorého výsledkom je zhodnotenie aktuálneho nastavenia procesov, analýza procesov a  návrh odporúčaní na ich zlepšenie (ďalej len „**Firemný audit**“). Firemný audit umožní podnikateľom prostredníctvom vopred definovaných aktivít a úkonov zanalyzovať, vyhodnotiť a odporučiť zlepšenia procesu/procesov podnikateľskej činnosti podľa výberu samotného podnikateľa.

Bližšie informácie o službe poskytovanej formou podnikateľského vouchera v rámci aktivít Projektu nájdete v  prílohe č. 1 Výzvy a v Implementačnom manuáli uverejnenom na webovom sídle Vykonávateľa.

**Na Firemný audit je možné využiť podnikateľský voucher s 80% intenzitou oprávnených výdavkov, avšak najviac v maximálnej nominálnej hodnote** **9 600,- EUR** (ďalej len „**Voucher**“), a to v súlade s podmienkami uvedenými v tejto Výzve, v Schéme a *Zmluve o poskytnutí pomoci formou podnikateľského vouchera na firemný audit* (ďalej len „**Zmluva**“). Na zvyšnú časť vo výške 20% oprávnených výdavkov, ako aj prípadné neoprávnené výdavky sa vyžaduje spolufinancovanie zo súkromných zdrojov.

Cieľom pomoci je rozvíjať a zlepšovať podnikanie mikro, malých a stredných podnikateľov, poukázať na príležitosti a v dostatočnom predstihu informovať o možných rizikách, ktoré im potenciálne hrozia a v oblastiach, ktorých výsledky sú nedostatočné, následne definovať v praxi aplikovateľné opatrenia na ich zlepšenie

1. **OPRÁVNENÍ ŽIADATELIA**

Firemný audit je určený pre podnikateľov - overených klientov Vykonávateľa, ktorí spĺňajú podmienky uvedené v Článku E) Schémy a ktorým od ich vzniku  ku dňu podania Žiadosti uplynuli viac ako 3 roky (ďalej len „**Žiadateľ**“):

V uvedenej súvislosti, Žiadateľ, vo vzťahu k splneniu podmienok poskytnutia pomoci:

1. predloží identifikáciu subjektov, ktoré spolu s ním tvoria jediný podnik[[2]](#footnote-3) za účelom overenia stropu pomoci, resp. vyhlásenie, že nepatrí do skupiny podnikov, ktoré tvoria jediný podnik v zmysle Článku E) bod 2. Schémy,
2. preukáže vo forme vyhlásenia a Vykonávateľ overí, že spĺňa podmienky uvedené v Článku F) Schémy,
3. informuje Vykonávateľa, či v čase podania Žiadostipodľa Schémy nežiada o inú minimálnu pomoc aj od iného poskytovateľa pomoci, v rámci iných schém minimálnej pomoci, prípadne sa zaviaže, že ak by takúto žiadosť predložil v čase posudzovania Žiadosti, bude o tejto skutočnosti informovať Vykonávateľa,
4. uvedie svoj status v rámci príslušnej veľkostnej kategórie podľa definície mikro, malého a stredného podniku (ďalej len „**MSP**“)[[3]](#footnote-4), resp. preukáže vo forme vyhlásenia splnenie statusu MSP podľa definície MSP,
5. vyhlási, že sa voči nemu neuplatňuje vrátenie štátnej pomoci na základe rozhodnutia Európskej komisie, v ktorom bola táto štátna pomoc označená za neoprávnenú a nezlučiteľnú s vnútorným trhom[[4]](#footnote-5) (ak Žiadateľ patrí do skupiny podnikov, predloží toto vyhlásenie za všetkých členov skupiny podnikov, ktoré s ním tvoria jediný podnik).

Žiadateľ predloží aj vyhlásenie o tom, že:

1. je podnikateľom podľa ustanovenia § 2 odsek  2 zákona č. 513/1991 Zb. Obchodný zákonník v znení neskorších predpisov, založeným a existujúcim podľa práva Slovenskej republiky, so sídlom a/alebo miestom podnikania na území Slovenskej republiky,
2. ako Žiadateľ (právnická osoba oprávnená vykonávať podnikateľskú činnosť) nebol právoplatne odsúdený v zmysle zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení neskorších predpisov,
3. ako Žiadateľ (fyzická osoba oprávnená vykonávať podnikateľskú činnosť) nebol právoplatne odsúdený za trestný čin hospodársky, trestný čin proti majetku alebo iný trestný čin spáchaný úmyselne, ktorého skutková podstata, súvisí s predmetom podnikania,
4. voči nemu nie je vyhlásený konkurz ani povolená reštrukturalizácia[[5]](#footnote-6) a nie je v likvidácii,
5. vo vzťahu k rovnakým oprávneným výdavkom v rámci Schémy nebola Žiadateľovi poskytnutá žiadna iná štátna ani minimálna pomoc.

Za účelom predchádzania konfliktu záujmov platí, že zamestnanec poskytovateľa alebo Vykonávateľa:

1. nemôže byť štatutárnym orgánom, členom štatutárneho orgánu, prokuristom a/alebo mať majetkovú účasť v právnickej osobe, ktorá je Žiadateľom,
2. nemôže byť fyzickou osobou (vrátane živnostníka), ktorá je Žiadateľom,
3. nemôže byť zamestnancom osoby, ktorá je Žiadateľom,
4. nemôže byť osobou blízkou osobe[[6]](#footnote-7), ktorá je Žiadateľom.
5. **OPRÁVNENÍ RIEŠITELIA POSKYTUJÚCI/VYTVÁRAJÚCI FIREMNÝ AUDIT**

Firemný audit budú poskytovať oprávnení riešitelia odsúhlasení poskytovateľom pomoci v súlade so Zmluvou.

Oprávnení riešitelia sú fyzické alebo právnické osoby, ktoré majú oprávnenie na výkon podnikateľskej činnosti v oblasti poskytovania poradenských a konzultačných služieb v kategórii firemný audit, pričom na účely Schémy sú považovaní za externých dodávateľov, ktorí budú vybraní v súlade s príslušnými všeobecne záväznými právnymi predpismi (ak relevantné) a pokynmi Vykonávateľa tak, aby bolo zabezpečené hospodárne, efektívne, účinné a účelné hospodárenie s verejnými financiami a aby nedošlo k poskytnutiu (minimálnej) pomoci na ich úrovni (ďalej len „**Oprávnení riešitelia**“).

Oprávnení riešitelia budú vyberaní Žiadateľmi. Bližšie podmienky pre výber Oprávnených riešiteľov zo strany Žiadateľov sú uvedené v tejto Výzve a/alebo v Zmluve.

Oprávnení riešitelia nemôžu byť zároveň Žiadateľmi.

1. **OPRÁVNENÉ VÝDAVKY A CELKOVÁ VÝŠKA POMOCI**

**Na základe Vouchera bude možné uhradiť oprávnené výdavky za poskytnutie/vytvorenie Firemného auditu Oprávnenému riešiteľovi vo výške 80% oprávnených výdavkov, avšak najviac v sume 9 600,- EUR.**

**Oprávnenými výdavkami budú výdavky za poskytnutie/vytvorenie Firemného auditu uvedené vo faktúre (ako daňovom doklade) Oprávneného riešiteľa a DPH, ak Žiadateľ nie je platcom DPH alebo nemá nárok na odpočet DPH, za predpokladu, že tieto výdavky súvisia s predmetom Vouchera.**

Za oprávnené výdavky sa nepovažujú:

1. výdavky, ktoré nespĺňajú podmienky pre oprávnené výdavky uvedené v predchádzajúcej vete a/alebo Zmluve,
2. výdavky nad rámec vystavenej maximálnej výšky (hodnoty) Vouchera,
3. výdavky, ktoré nesúvisia so službou, ktorá je predmetom schválenej Žiadosti,
4. výdavky vynaložené Žiadateľom na výber Oprávneného riešiteľa v zmysle podmienok Zmluvy,
5. DPH v prípade, ak sa Žiadateľ počas uskutočňovania Firemného auditu na základe Zmluvy stane platcom DPH, alebo počas uskutočňovania Firemného auditu bude mať nárok na odpočet DPH.

Pre vylúčenie pochybností sa uvádza, že výdavky podľa písm. a) až e) vyššie nie je možné uhradiť.

**Na zvyšnú časť vo výške 20% oprávnených výdavkov, ako aj prípadné neoprávnené výdavky sa vyžaduje spolufinancovanie zo súkromných zdrojov Žiadateľa.**

Celková výška minimálnej pomoci poskytnutá prijímateľovi ako jedinému podniku v priebehu obdobia troch rokov predchádzajúcich dňu poskytnutia minimálnej pomoci spolu s minimálnou pomocou poskytnutou v rámci tejto Výzvy nesmie presiahnuť strop minimálnej pomoci vo výške 300 000,- EUR[[7]](#footnote-8).

1. **POSTUP PRE PREDKLADANIE ŽIADOSTÍ**

Pre účasť vo Výzve zo strany Žiadateľov sa vyžaduje nasledovný postup:

1. na webovom sídle [www.npc.sk](http://www.npc.sk) zvoliť si *Výzvu na predkladanie žiadostí o poskytnutie pomoci formou podnikateľského vouchera na firemný audit*;vyhlásenia a informácie Žiadateľa podľa časti 2. Výzvy sú súčasťou Žiadosti,
2. **vyplniť formulár Žiadosti**, ktorý obsahuje základné otázky týkajúce sa podnikania Žiadateľa, jeho motivácie a dôvody zapojenia sa do Výzvy; vyhlásenia a informácie Žiadateľa podľa časti 2. Výzvy sú súčasťou Žiadosti,
3. podľa pokynov**vyplniť povinnú prílohu Žiadosti** tzv. *Predpokladaný rozsah a odhad ceny firemného auditu*, ktorá predstavuje formulár, v rámci ktorej Žiadateľ jasne, zrozumiteľne a komplexne predstaví obsah a predpokladaný rozsah Firemného auditu a odhad jeho ceny. Jej súčasť tvorí:
4. zoznam konkrétnych činností/aktivít, ktoré majú byť predmetom Firemného auditu a
5. odhad ceny[[8]](#footnote-9) Firemného auditu, ktorá bude podložená jednou nezáväznou cenovou ponukou subjektu, ktorý podobné služby na trhu realizuje,
6. povinná príloha podľa písm. c) je neoddeliteľnou súčasťou Žiadosti, a preto je potrebné ju vyplniť dôsledne a úplne. Neposlanie prílohy alebo poslanie prázdnej prílohy sa klasifikuje ako doručenie neúplnej Žiadosti,
7. Žiadosť, vrátane povinných príloh, je potrebné doručiť **elektronicky** na emailovú adresu audit@sbagency.sk alebo **listinne**,
8. Žiadosť je potrebné zo strany Žiadateľa podpísať[[9]](#footnote-10) ku dňu podania Žiadosti, a to elektronicky (kvalifikovaným elektronickým podpisom), ak bude Žiadosť doručená elektronickou formou, alebo fyzicky, ak bude Žiadosť doručená listinnou formou,
9. v prípade listinného doručenia je potrebné Žiadosť vytlačiť, podpísať a zaslať poštou na aktuálnu korešpondenčnú adresu Vykonávateľa, uvedenú v časti 9. tejto Výzvy,
10. prijatá Žiadosť je posudzovaná v dvoch kolách, pričom:
11. 1. kolo pozostáva z overenia dodržania podmienok podľa časti 2. a  5. tejto Výzvy[[10]](#footnote-11) a
12. 2. kolo prebieha prostredníctvom zasadnutia Výberovej komisie, ktorá predložené Žiadosti posudzuje odborne (ďalej len „**Výberová komisia**“),
13. v prípade dožiadania chýbajúcich príloh Žiadosti alebo doplňujúcich informácií zo strany Vykonávateľa, je Žiadateľ povinný tieto informácie doplniť,
14. **zasadnutie Výberovej komisie sa bude uskutočňovať pravidelne podľa potreby a  zúčastnia sa ho aj Žiadatelia** (osobne alebo prostredníctvom audiovizuálnych prostriedkov), ktorí na ňom odprezentujú svoju Žiadosť,
15. oznámenie Vykonávateľa o schválení/neschválení Žiadosti bude Žiadateľovi zaslané do 7 pracovných dní od dátumu zasadnutia Výberovej komisie. **Žiadateľovi môže byť v rámci tejto Výzvy schválená len jedna Žiadosť.** Zoznam schválených/neschválených Žiadostí bude zároveň zverejnený na webovom sídle Vykonávateľa,
16. **vzhľadom na limitáciu alokácie určenej na túto Výzvu môžu byť niektoré schválené Žiadosti zaradené do tzv. zásobníka schválených Žiadostí s podmienkou** (ďalej len „**Zásobník**“).Oznámenie Vykonávateľa o zaradení Žiadosti do Zásobníka bude Žiadateľovi zaslané do 7 pracovných dní od dátumu zasadnutia Výberovej komisie, pričom Zásobník bude zároveň zverejnený na webovom sídle Vykonávateľa. **Na najbližšom (prípadne ďalšom) zasadnutí Výberovej komisie pre Firemný audit sa Žiadosti zaradené v Zásobníku považujú za automaticky schválené (bez potreby opätovnej účasti Žiadateľa), ak naďalej spĺňajú podmienky Výzvy[[11]](#footnote-12) a suma alokovaná na výzvu to dovoľuje**,
17. **Žiadateľ berie na vedomie, že na poskytnutie pomoci nie je právny nárok**.
18. **HODNOTENIE A VÝBER ŽIADATEĽOV**

Výberová komisia určí termín, počas ktorého sa úspešní Žiadatelia z 1. kola budú môcť zúčastniť 2. kola výberového procesu. Organizácia termínu zasadnutia Výberovej komisie je v kompetencii Vykonávateľa a zmena termínu je zo strany Vykonávateľa možná. Neúčasť Žiadateľa na Výberovej komisii znamená vyradenie jeho Žiadosti z výberového procesu; to neplatí, ak sa jedná o Žiadosti zaradené v Zásobníku.

Výber Žiadateľov v 2. kole výberového procesu bude realizovaný na základe posúdenia Žiadosti pomocou nasledovných kritérií:

1. **Spracovanie Žiadosti a motivácia Žiadateľa**

Prehodnotil a predstavil Žiadateľ aktuálny stav svojho podniku na určenie svojich potrieb a cieľa navrhovaného Firemného auditu? Spravil si Žiadateľ prehľad o možnostiach firemných auditov na trhu, aby v Žiadosti mohol konkretizovať jeho rozsah a zameranie? Sú v Žiadosti poskytnuté informácie na vyhodnotenie potrieb Žiadateľa a určenie prínosov poskytnutia pomoci?

1. **Zhodnotenie podnikania Žiadateľa a pridanej hodnoty jeho produktov**
2. **Spracovanie povinnej prílohy - Predpokladaný rozsah a odhad ceny firemného auditu**

Je rozsah navrhovaného Firemného auditu v prílohe špecifikovaný? Je plánovaný audit pre Žiadateľa relevantný? Je plánovaný audit na trhu realizovateľný s ohľadom na predstavenú časovú náročnosť, špecifickosť a celkovú hodnotu.

1. **BLIŽŠIE INFORMÁCIE SÚVISIACE S REALIZÁCIOU FIREMNÉHO AUDITU**

V prípade schválenia Žiadosti Výberovou komisiou:

1. Vykonávateľ uzavrie v mene Ministerstva hospodárstva Slovenskej republiky ako poskytovateľa pomoci s úspešným Žiadateľom ako prijímateľom pomoci Zmluvu. Žiadateľ sa nadobudnutím účinnosti Zmluvy stáva Prijímateľom (ďalej len „**Prijímateľ**“), pričom za deň poskytnutia pomoci sa považuje deň nadobudnutia účinnosti Zmluvy,
2. **Vykonávateľ nie je povinný Zmluvu uzatvoriť, ak Žiadateľ pred jej uzatvorením neposkytuje Vykonávateľovi súčinnosť**,
3. Prijímateľ je povinný do 15 dní od nadobudnutia účinnosti Zmluvy predložiť Dokumentáciu spojenú s výberom Oprávneného riešiteľa, tzn. prieskum trhu (ďalej len „**Dokumentácia**“) podľa podmienok uvedených v Zmluve a/alebo tejto Výzve. Dokumentácia bude obsahovať min. 2 záväzné cenové ponuky na Firemný audit od min. 2 rôznych záujemcov, ktorí boli Prijímateľom oslovení podľa podmienok uvedených v Zmluve a/alebo tejto Výzve. Trvanie Firemného auditu je maximálne 3 mesiace, tzn. maximálne 15 dní prieskum trhu a 2,5 mesiaca na realizáciu samotného Firemného auditu,
4. Vzor Dokumentácie je obsahom *Postupu zadávania zákazky na poskytnutie/vytvorenie firemného auditu*, ktorý slúži k výberu subjektu, ktorý ako Oprávnený riešiteľ bude následne poskytovať/vytvárať Firemný audit v súlade so Zmluvou. Postup zadávania zákazky na poskytnutie/vytvorenie firemného auditu nájdete na webovom sídle Vykonávateľa,
5. po realizácii Firemného auditu je Prijímateľ povinný v lehote uvedenej v Zmluve odovzdať *Správu z firemného auditu* a *Záverečné hodnotenie a spätnú väzbu*, ktoré budú predmetom vyhodnocovania,
6. Prijímateľ bude (osobne alebo prostredníctvom audiovizuálnych prostriedkov) prezentovať výstupy a závery z vypracovanej dokumentácie poskytovateľovi pomoci.

TERMÍN UZAVRETIA VÝZVY JE 27. 03. 2025

1. **OSTATNÉ PODMIENKY**

Pomoc sa v zmysle tejto Výzvy nevzťahuje na Žiadateľa, ktorý je subjektom územnej samosprávy vykonávajúcim hospodársku činnosť[[12]](#footnote-13).

Prijímateľ musí spĺňať všetky podmienky stanovené Schémou, Výzvou a Žiadosťou.

Prijímateľ je povinný poskytnúť Vykonávateľovi osobné údaje štatutárneho orgánu, kontaktnej osoby a/alebo poverených osôb v rozsahu: titul, meno, priezvisko, adresa trvalého pobytu, telefonický kontakt a e-mail. Údaje budú spracované na účel poskytnutia pomoci v zmysle Schémy na dobu trvania *Zmluvy o poskytnutí nenávratného finančného príspevku*, reg. č.: 332/2024-2060-4237, uzatvorenej medzi Ministerstvom investícií, regionálneho rozvoja a informatizácie Slovenskej republiky v zastúpení Ministerstvom hospodárstva Slovenskej republiky a Vykonávateľom dňa 22. 01. 2025 v úplnom znení. Podrobnosti o Ochrane osobných údajov nájdete na webovom sídle Vykonávateľa v časti [Ochrana osobných údajov](http://www.sbagency.sk/ochrana-osobnych-udajov-0#.Xvw_CygzZPY).

Splnenie podmienok oprávnenosti Žiadateľa realizuje Vykonávateľ na základe overenia správnosti informácií poskytnutých v Žiadosti v porovnaní s informáciami z verejne dostupných zdrojov a/alebo s informáciami z databáz napojených na verejne dostupné zdroje napr. verejne dostupný Obchodný register Slovenskej republiky, Živnostenský register Slovenskej republiky, Register účtovných závierok, Portál na evidenciu a monitorovanie pomoci a podobne.

1. **ZÁVEREČNÉ INFORMÁCIE**

Projekt sa realizuje – v rámci Programu Slovensko 2021 - 2027 a vytvára ucelený systém komplexnej podpory vzniku a rozvoja potenciálnych, a existujúcich MSP v Slovenskej republike.

Projekt je financovaný z prostriedkov Európskej únie v súlade so zákonom č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov a v súlade s príslušnou riadiacou dokumentáciou upravujúcou implementáciu národných projektov realizovaných v gescii Ministerstva hospodárstva Slovenskej republiky.

V rámci tejto Výzvy je pomoc poskytovaná v zmyslezákona č. [358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci)](https://www.slov-lex.sk/pravne-predpisy/SK/ZZ/2015/358/20160101).

Informácie o povinnostiach MSP súvisiacich s pomocou nájdete na <https://www.antimon.gov.sk/statna-pomoc/?csrt=17370155023504250866>. Viac informácií o evidencii a monitorovaní poskytnutej pomoci (IS SEMP) je k dispozícii na webovom sídle <https://semp.kti2dc.sk/>.

Viac o službách pre podnikateľov aj nepodnikateľov nájdete u Vykonávateľa na webovom sídle Projektu [www.npc.sk](https://www.npc.sk/sk/).

Vykonávateľ si vyhradzuje právo túto Výzvu zrušiť.

**Kontaktné údaje/Korešpondenčná adresa Vykonávateľa:**

**Slovak Business Agency**

**Trnavská cesta 100 821 01 Bratislava**

**Slovenská republika**

**audit@sbagency.sk**

**tel.: +421 2 20 363 221**

**Príloha č. 1**

**Firemný audit do výšky 9600€**

Využite jedinečnú príležitosť! Na dôkladné audity zväčša firmám nezostávajú zvyšné peniaze, a preto sa často odkladajú do neurčita. SBA ponúka službu, ktorej cieľom je zefektívniť podnikanie spoločnosti prostredníctvom informácií z auditu, ktoré obsahujú súčasný stav procesov podnikania, analýzu silných a slabých stránok procesov a taktiež kvalitne vypracované návrhy a odporúčania na zlepšenie identifikovaných hrozieb a lepšie využívanie príležitostí, ktoré vo firme existujú.

**Základné informácie:**

**Čo táto služba ponúka:**

* možnosť získať podnikateľský voucher na firemný audit spoločnosti. Podnikateľský voucher preplatí maximálne 80% oprávnených výdavkov, ktoré vzniknú pri realizácii služby, maximálne však do sumy 9600 €.

**Maximálne trvanie auditu:**

* max. 3 mesiace od účinnosti Zmluvy, vrátane prieskumu trhu tzn. 15 dní na prieskum trhu a 2,5 mesiaca na realizáciu samotného auditu;

**Kto môže vykonávať audit:**

* podnikateľský subjekt, ktorý má oprávnenie na vykonávanie konzultačno - poradenskej činnosti v danej oblasti a je víťazom cenového prieskumu, ktorý pre účely hospodárnosti a efektívnosti vykoná samotný prijímateľ služby;

**Kto sa môže prihlásiť:**

* etablovaný mikro, malý alebo stredný podnikateľ nad 3 roky so sídlom a/alebo miestom podnikania na území Slovenskej republiky;

**Ako často budú zasadať komisie:**

* predpoklad 1x za mesiac alebo podľa potreby.

**Firemný audit si môže firma vybrať z viacerých oblastí:**

**Audit výroby**

* posúdenie technického stavu strojov, údaje o údržbe a poruchovosti strojov
* kapacita a výkonnosť výrobných línií
* miera automatizácie výrobných strojov a liniek
* dosiahnutie optimalizácie efektívnosti výroby

**Audit riadenia**

* manažérske riadenie spoločnosti na všetkých stupňoch riadenia
* firemná kultúra a spokojnosť zamestnancov - posilnenie systémového využívania motivačných nástrojov v organizácii
* rozvíjanie zručností zamestnancov
* interná komunikácia

**Audit produktivita procesov a ich optimalizácia**

* mapovanie materiálového a informačného toku
* optimalizácia pracovných postupov spoločnosti
* optimalizácia pracovných procesov a sledovanie duplicitných a neefektívnych činností
* identifikácia možných časových a materiálových strát

**Audit obchodu spoločnosti**

* proces cenotvorby
* výkonnosť predajní
* audit odberateľsko-dodávateľských vzťahov
* mapovanie rastu spoločnosti a jeho udržateľnosti

**Audit úrovne digitalizácie procesov**

* kybernetická bezpečnosť
* úrovne digitalizácie podporných systémov spoločnosti

**Kroky realizácie Firemného auditu:**

* + - 1. **Pravidlá a podmienky**
* Oboznámiť sa s prihlásením a podmienkami tejto Výzvy.
	+ - 1. **Predpokladaný rozsah auditu a cena – konzultácia**
* Definovať rozsah auditu, predpokladanú cenu počas prípravnej konzultácie.
* Vybrať audítora na konzultáciu z voľného trhu.
	+ - 1. **Žiadosť**
* Vyplniť formulár žiadosti spolu so všetkými prílohami.
	+ - 1. **Prezentácia v SBA**
* Odprezentovať želaný audit a svoj podnik pred Výberovou komisiou.

**PO SCHVÁLENÍ**

* + - 1. **Zmluva**
* Uzatvoriť Zmluvu s SBA.
	+ - 1. **Súťaž cenových ponúk**
* Do 1. mesiaca od účinnosti Zmluvy získať min. 2 cenové ponuky od potencionálnych audítorov.
	+ - 1. **Realizácia auditu**
* Víťazná cenová ponuka → Zrealizovať dohodnutý audit max. do 3 mesiacov od účinnosti Zmluvy (tzn. 15 dní na prieskum trhu a 2,5 mesiaca na realizáciu samotného auditu).
* Vystavenie podnikateľského vouchera.
	+ - 1. **Hodnotenie realizácie**
* Odprezentovať výsledky auditu a plánovaných opatrení pred Hodnotiacou komisiou.
1. **Preplatenie**
* Po úspešnom absolvovaní Hodnotiacej komisie sa pristúpi k preplateniu služby. Klient požiada oprávneného riešiteľa o vystavenie faktúry, zaplatí svoju spoluúčasť + DPH, predloží dokumentáciu potrebnú na doplatenie celkovej sumy auditu – ktorej výška je uvedená na podnikateľskom voucheri. (bližšie informácie v Postupe zadávania zákazky).
1. Článok G) bod 1. písm. a) podbod (i) Schémy [↑](#footnote-ref-2)
2. Článok E) bod 2. Schémy [↑](#footnote-ref-3)
3. Zaradenie do veľkostnej kategórie je možné určiť napr. pomocou Vzoru modelového vyhlásenia – Informácií potrebných na kvalifikovanie sa ako MSP, ktorý je súčasťou dokumentu Európskej komisie „Príručka pre používateľov k definícii MSP“, ktorý je dostupný na webovom sídle Európskej komisie: <http://ec.europa.eu/DocsRoom/documents/15582/attachments/1/translations> [↑](#footnote-ref-4)
4. § 7 odsek 6 písm. b) zákona č. [358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci)](https://www.slov-lex.sk/pravne-predpisy/SK/ZZ/2015/358/20160101) [↑](#footnote-ref-5)
5. Podmienka sa vzťahuje aj na konania začaté a neukončené podľa zákona č. 328/1991 Zb. o konkurze a vyrovnaní v znení neskorších predpisov, ktorý bol účinný pred zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov. Rovnako sa podmienka vzťahuje na prípady zastavenia konkurzného konania pre nedostatok majetku Žiadateľa alebo zrušenia konkurzu pre nedostatok majetku Žiadateľa [↑](#footnote-ref-6)
6. Blízke osoby definuje § 116 Občianskeho zákonníka [↑](#footnote-ref-7)
7. Článok J) bod 1. Schémy [↑](#footnote-ref-8)
8. Odhad ceny Firemného auditu predstavuje nezáväznú informáciu pre účely Výberovej komisie. Odhad ceny Firemného auditu uvedený v prílohe Žiadosti nie je predpokladanou hodnotou zákazky; slúži výhradne ako jedno z rozhodovacích kritérií pri výbere Žiadateľov [↑](#footnote-ref-9)
9. Osobou oprávnenou konať v mene Žiadateľa [↑](#footnote-ref-10)
10. V prípade nedodržania podmienok bude prijatá Žiadosť zamietnutá a nebude predmetom posúdenia v 2. kole. Výberová komisia bude o takto zamietnutých Žiadostiach informovaná. [↑](#footnote-ref-11)
11. Uvedené platí aj, ak dôjde k vyhláseniu novej Výzvy [↑](#footnote-ref-12)
12. V súlade s judikatúrou Súdneho dvora Európskej únie je hospodárskou činnosťou každá činnosť, ktorá spočíva v ponuke tovaru a služieb na trhu [↑](#footnote-ref-13)